Document ID: 32014D0504

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Ιουλίου 2014
για την εφαρμογή της απόφασης αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου όσον αφορά το υπόδειγμα για την παροχή πληροφοριών σχετικά με τον σχεδιασμό ετοιμότητας και αντίδρασης σε σοβαρές διασυνοριακές απειλές κατά της υγείας
[κοινοποιηθείσα υπό τον αριθμό C(2014) 5180]
(Κείμενο που παρουσιάζει ενδιαφέρον για τον ΕΟΧ)
(2014/504/EE)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, σχετικά με σοβαρές διασυνοριακές απειλές κατά της υγείας και για την κατάργηση της απόφασης αριθ. 2119/98/ΕΚ (1), και ιδίως το άρθρο 4 παράγραφος 6,
Εκτιμώντας τα ακόλουθα:
(1)
Η απόφαση αριθ. 1082/2013/ΕΕ καθορίζει μηχανισμούς και δομές για τον συντονισμό των αντιδράσεων σε σοβαρές διασυνοριακές απειλές κατά της υγείας, συμπεριλαμβανομένου του σχεδιασμού ετοιμότητας και αντίδρασης που σχετίζεται με τις εν λόγω αντιδράσεις.
(2)
Σύμφωνα με το άρθρο 4 παράγραφος 1 της απόφασης αριθ. 1082/2013/ΕΕ, τα κράτη μέλη και η Επιτροπή διαβουλεύονται στο πλαίσιο της ΕΥΑ (επιτροπής υγειονομικής ασφάλειας), σε σχέση με τον σχεδιασμό της ετοιμότητας και της αντίδρασης, με στόχο την ανταλλαγή βέλτιστων πρακτικών και εμπειριών, την προώθηση της διαλειτουργικότητας των εθνικών σχεδιασμών ετοιμότητας, την αντιμετώπιση της διατομεακής διάστασης σε ενωσιακό επίπεδο και τη βοήθεια κατά την υλοποίηση των προδιαγραφών βασικού δυναμικού για την επιτήρηση και την αντίδραση, όπως αναφέρονται στους Διεθνείς Υγειονομικούς Κανονισμούς (2005) (ΔΥΚ).
(3)
Στο άρθρο 4 παράγραφος 2 της απόφασης αριθ. 1082/2013/ΕΕ αναφέρονται οι πληροφορίες σχετικά με τον σχεδιασμό ετοιμότητας και αντίδρασης σε εθνικό επίπεδο και ορίζεται ότι τα κράτη μέλη πρέπει να παρέχουν τις πληροφορίες αυτές στην Επιτροπή το αργότερο έως τις 7 Νοεμβρίου 2014 και στη συνέχεια κάθε τρία έτη.
(4)
Σύμφωνα με το άρθρο 4 παράγραφος 3 της απόφασης αριθ. 1082/2013/ΕΕ, τα κράτη μέλη οφείλουν να ενημερώνουν την Επιτροπή για τις κύριες πτυχές της αναθεώρησης του εθνικού τους σχεδιασμού ετοιμότητας και αντίδρασης.
(5)
Σύμφωνα με το άρθρο 4 παράγραφος 5 της απόφασης αριθ. 1082/2013/ΕΕ, η Επιτροπή θα αναλύσει τις πληροφορίες που λαμβάνει από τα κράτη μέλη σύμφωνα με το άρθρο 4 παράγραφοι 2 και 3 και θα καταρτίσει συγκεφαλαιωτική έκθεση ή θεματική έκθεση προόδου. Για τους σκοπούς του άρθρου 4 παράγραφος 1, η Επιτροπή πρέπει να δρομολογήσει συζήτηση στην ΕΥΑ εγκαίρως και, ανάλογα με την περίπτωση, με βάση την εν λόγω έκθεση.
(6)
Σύμφωνα με το άρθρο 4 παράγραφος 6 της απόφασης αριθ. 1082/2013/ΕΕ, η Επιτροπή εκδίδει, με εκτελεστικές πράξεις, υποδείγματα που πρέπει να χρησιμοποιούν τα κράτη μέλη κατά την παροχή των πληροφοριών σχετικά με τον εθνικό τους σχεδιασμό ετοιμότητας και αντίδρασης, όπως αναφέρεται στο άρθρο 4 παράγραφοι 2 και 3, ώστε να διασφαλίζεται η συνάφειά τους με τους στόχους που προσδιορίζονται στο άρθρο 4 παράγραφος 1 και η συγκρισιμότητά τους.
(7)
Προκειμένου να αποφεύγεται η διπλή υποβολή εκθέσεων, οι πληροφορίες που έχουν ήδη παρασχεθεί από τα κράτη μέλη στον Παγκόσμιο Οργανισμό Υγείας (ΠΟΥ) όσον αφορά την αξιοποίηση του βασικού δυναμικού για τον σχεδιασμό ετοιμότητας και αντίδρασης θα πρέπει να χρησιμοποιούνται για τον σκοπό της υποβολής εκθέσεων, σύμφωνα με το άρθρο 4 παράγραφος 2 στοιχείο α) της απόφασης αριθ. 1082/2013/ΕΕ.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τις σοβαρές διασυνοριακές απειλές κατά της υγείας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της παρούσας απόφασης περιέχει το υπόδειγμα που πρέπει να χρησιμοποιείται από τα κράτη μέλη για την παροχή των πληροφοριών σχετικά με τον σχεδιασμό ετοιμότητας και αντίδρασης για σοβαρές διασυνοριακές απειλές κατά της υγείας, σύμφωνα με το άρθρο 4 παράγραφοι 2 και 3 της απόφασης αριθ. 1082/2013/ΕΕ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 25 Ιουλίου 2014.

Labels: 12
5
0